I. Andruskó, poslanec: (2008-10-28):
Vážená pani podpredsedníčka, vážení prítomní, milé kolegyne, vážení kolegovia, dnes prerokúvame poslanecký návrh zákona, pričom každá sekunda, každá minúta strávená poslancami Národnej rady Slovenskej republiky pri prerokúvaní tejto záležitosti by sa dala využiť na iné užitočnejšie veci, a nie na túto samozrejmosť. Slovenská republika vstupom do Európskej únie, akceptovaním rôznych európskych dokumentov sa zaviazala k niektorým princípom, ktorých sa má držať v súvislosti s národnostnými menšinami na svojom území. No súčasné dianie dokazuje, že Európska únia nebola dostatočne pripravená na niektoré špecifické možnosti. Všetky súvisiace nadnárodné dokumenty a odporúčania Únie totiž predpokladajú dobromyseľnosť všetkých strán pri zabezpečovaní základných práv národnostných menšín. Nepredpokladajú však taký postup, pri ktorom štátny úradník legalizuje znásilnenie jazyka národnostnej menšiny, pričom toto svoje počínanie vysvetľuje vymysleným a ničím nepodloženým vyhlásením o tom, že školské učebnice tvoria súčasť oficiálneho kontaktu štátu a verejných orgánov s občanmi. Európska únia nebola pripravená ani na nové prvky folklóru vo forme výhovoriek typu, je to rozhodnutie vydavateľstva, resp. na druhej strane neskoro sme dostali list od pána ministra, ktoré by mali teraz odôvodniť vydávanie nezmyselných učebníc v hybridnom neexistujúcom jazyku. Vážení prítomní, vo funkcii riaditeľa Gymnázia Hansa Selyeho v Komárne už niekoľko rokov sa bezprostredne usilujem o zblíženie našich národov a rozvíjanie tolerancie medzi nimi. Práve na pôde nášho gymnázia každý rok organizujeme recitačnú súťaž v slovenskom jazyku „Dobré slovo“ pre žiakov škôl s vyučovacím jazykom maďarským na Slovensku, resp. pre žiakov slovenských škôl v Maďarsku. Tento rok medzi nami prvýkrát sme mohli privítať aj Slovákov z Rumunska, ktorí tiež prispeli k zvýšeniu úrovne tejto recitačnej súťaže. Záštitu nad podujatím v uplynulých rokoch prevzali prezident Slovenskej republiky pán Gašparovič, prezident Maďarskej republiky pán Sólyom, neskôr predseda Národnej rady Slovenskej republiky pán Paška a predsedníčka maďarského parlamentu pani Katalin Szili. Aj táto skutočnosť dokazuje, že myšlienku vzájomnosti a myšlienku tolerancie podporia aj najvyšší štátni predstavitelia, pričom podľa slov našich hostí nikomu nerobí problém, ak v slovenských textoch používaných v Maďarsku sa uvádzajú názvy obcí a miest v slovenskej forme ako napr. Mlynky, a nie Pilisszentkereszt. Milé kolegyne, vážení kolegovia, dúfam, že budete všetci dobromyseľní a nebudete vykladať moje predchádzajúce slová tak, že bránim tomu, aby Maďari žijúci na Slovensku sa naučili štátny jazyk. Áno, ovládanie štátneho jazyka je v záujme každého občana. Som za to, aby Maďari na Slovensku sa naučili spisovnú slovenčinu a v prípade potreby ju aj používali. Ale k tomu nevedie cesta ponižovania a arogancie, ktorú v súčasnosti preferuje ministerstvo školstva. Prerokovaný poslanecký návrh by mal riešiť uplatnenie niektorých základných práv národnostných menšín, ktoré sú zakotvené aj v rôznych dokumentoch Európskej únie, a to aj v súvislosti s používaním názvov obcí a ostatných geografických názov. Musím však opakovať myšlienku, ktorou som začal svoj príspevok. Obsah tohto poslaneckého návrhu vyplýva z mnohých ďalších dokumentov schválených a akceptovaných aj Slovenskou republikou. Naplnenie jeho obsahu skutkami však predpokladá aj dobromyseľnosť, ktorá v súčasnosti na pôde ministerstva školstva absentuje. Ešte niečo na záver. V mene mnohých občanov maďarskej národnosti ďakujem časti poslancom Národnej rady, ako aj mnohým ostatným občanom slovenskej národnosti, ktorí v súvislosti s učebnicami už na rôznych fórach tiež vyjadrili svoj názor a považovali súčasný stav za nelogický a nezmyselný. Aj váš charakterný postoj nás burcuje k tomu, aby sme v rámci vlastných možností naďalej pracovali na zbližovaní našich národov, ktoré nie sú žiadnymi nepriateľmi. Ani v tomto konflikte vo veci učebníc nestoja voči sebe dva národy, ale inteligencia a tolerancia stoja voči neznášanlivosti a arogancii. To sa však, bohužiaľ, nedá riešiť zákonom, podstata problému je totiž skrytá hlboko v dušiach jednotlivcov. Ďakujem vám za pozornosť. (Potlesk.)